ALENE PÅ JOBB: Den 17 år gamle jenta ble voldtatt under ranet av Narvesen-kiosken i Bogstadveien før jul. Rettssaken pågår nå. Foto: Terje Bringedal VG

Tiltalt for voldtekt av jente (17): – Da hun begynte å gråte skjønte jeg at jeg hadde gjort noe galt

16-åringen forklarte i retten at han gikk ned på knærne og ba om unnskyldning etter å ha voldtatt jenta (17) i Narvesen-kiosken.

Oppdatert 26. april 2016

Artikkelen er over fire år gammel

Rettssaken etter det brutale ranet av Narvesen-kiosken i Bogstadveien i Oslo startet i går. På første rettsdag forklarte den fornærmede jenta gråtkvalt om hvordan hun fryktet for sitt eget liv. I dag gikk 16-åringen som voldtok henne i vitneboksen.

Voldtekten skjedde etter at kameraten, som deltok i ranet, hadde løpt fra stedet med pengene fra kassa. Ifølge 16-åringens forklaring i retten tenkte han at han også kunne gjøre noe, siden kameraten hadde holdt kniven under ranet.

– Da han løp ut var det jeg som var igjen. Så sa jeg til henne: «Du blir med, for vi skal snakke litt», forklarte 16-åringen i retten.

Han ga raske og korte svar på spørsmålene fra tingrettsdommer Hans-Christian Ingebrigtsen. Dommeren lurte blant annet på foranledningen til voldtekten.

– Jeg ville ha henne, svarer tiltalte.

– Kan du si hva du tenker på da, spør dommeren.

– Kun sex.

– Du ville ha sex med henne?

– Ja.

– Hva tenkte du om hvordan det skulle skje, spør dommeren.

– Bare ta henne med inn på bakrommet, svarer tiltalte.

– Tenkte du at det var noen grunn til at hun ville ha sex?

– Nei, jeg visste at hun ikke ville det, svarer tiltalte.

– Hadde du noen tanker om hvordan du skulle få sex med henne, spør tingrettsdommer Ingebrigtsen.

– Jeg tenkte at jeg måtte virke skummel.

Les også Anders Giævers kommentar: De vanskeligste forbrytelsene

Ifølge 16-åringen sa han: «Vil du dø?» for å virke skummel. Han så at hun var redd.

– Da hun begynte å gråte skjønte jeg at jeg hadde gjort noe galt, sa 16-åringen før han forklarte hva som skjedde videre.

– Da gikk jeg ned på kne og sa unnskyld. Jeg sa at det ikke var meningen at det skulle skje med henne, så ba jeg henne om å møte meg klokka elleve. Før jeg gikk tok jeg henne i hånda og sa unnskyldning igjen.

Den 17 år gamle jenta, som ble voldtatt, forklarte i retten i går at hun ble truet med kniv mot halsen, men det avviser den tiltalte 16-åringen. Han hevder kniven lå i jakkelomma da de var på bakrommet.

Publisert: 26.04.16 kl. 12:33 Oppdatert: 26.04.16 kl. 12:49

Les også

Mer om Voldtekt Krim